b'\n_START_ARTICLE_\nRokomet\n_START_PARAGRAPH_\nRokom\xc3\xa8t je mo\xc5\xa1tveni \xc5\xa1port z \xc5\xbeogo. Na igri\xc5\xa1\xc4\x8du sta dve mo\xc5\xa1tvi s po sedmimi igralci, ki igrajo izmeni\xc4\x8dno enkrat v obrambi nato napadu. V osnovi igra pozna \xc5\xa1est igralnih pozicij in vratarja, ki pa ga je v napadu mo\xc5\xbeno menjati za sedmega igralca. Cilj igre je v napadu spraviti \xc5\xbeogo v nasprotnikov gol in v obrambi ga prepre\xc4\x8diti. Zmaga tista ekipa, ki zadene ve\xc4\x8d golov nasprotniku v dveh pol\xc4\x8dasih po 30 min. Velja tudi neodlo\xc4\x8den rezultat, razen v primeru igre na izpadanje. Takrat se morajo odigrati podalj\xc5\xa1ek in, \xc4\x8de \xc5\xa1e vedno ni zmagovalca, sedemmetrovke. V vsakem pol\xc4\x8dasu ima trener mo\xc5\xa1tva pravico vzeti minuto odmora za posvetovanje z igralci._NEWLINE_Rokomet je ena najhitrej\xc5\xa1ih ter najbolj popularnih, pa tudi grobih, mo\xc5\xa1tvenih iger na svetu. Njihov cilj je dose\xc4\x8di \xc4\x8dim ve\xc4\x8d golov, pri \xc4\x8demer napadalci \xc5\xbeogo lahko vodijo ali si jo med seboj podajajo, dokler si ne ustvarijo prilo\xc5\xbenosti za strel na gol. Ko \xc5\xbeogo zgubijo, pred golom okrog svojega kazenskega prostora ustvarijo obrambno formacijo in posku\xc5\xa1ajo nasprotniku prepre\xc4\x8diti dosego zadetka._NEWLINE_Rokomet je najpopularnej\xc5\xa1i v Evropi, severni Afriki in delno Aziji ter ju\xc5\xbeni Ameriki. Igra se ga v dr\xc5\xbeavnih in mednarodnih prvenstvih, tako klubskih kot reprezentan\xc4\x8dnih. Poleg celinskih tekmovanj je na reprezentan\xc4\x8dni ravni najve\xc4\x8dje prirejeno tekmovanje Svetovno prvenstvo\n_START_SECTION_\nZgodovina igre\n_START_PARAGRAPH_\nIgra ima korenine \xc5\xbee v anti\xc4\x8dni Gr\xc4\x8diji (imenovala se je Urania), kasneje so jo igrali tudi v anti\xc4\x8dnem Rimu in srednjem veku. Sodobni rokomet se je za\xc4\x8del oblikovati konec 19. stoletja v skandinavskih de\xc5\xbeelah, predvsem na Danskem, \xc5\xa0vedskem, Norve\xc5\xa1kem in v Nem\xc4\x8diji. Danski u\xc4\x8ditelj \xc5\xa1portne vzgoje, Holger Nielsen, je leta 1898 pripravil pravila za sodobni rokomet (h\xc3\xa5ndbold) in jih objavil leta 1906. Podobna pravila so poizku\xc5\xa1ali spisati \xc5\xa1e nekateri \xc5\xa1portni delavci._NEWLINE_Modernej\xc5\xa1i zapis pravil je bil objavljen 29. Oktobra 1917, ki so jih pripravili Max Heiser, Karl Schelenz, in Erich Konigh iz Nem\xc4\x8dije. Nato je ta pravila po letu 1919 izbolj\xc5\xa1al Karl Schelenz._NEWLINE_Prva mednarodna tekma z novej\xc5\xa1imi pravili je bila odigrana med mo\xc5\xa1ko ekipo Nem\xc4\x8dije in Belgije leta 1925 in med \xc5\xbeenskima ekipama Nem\xc4\x8dije in Avstrije, leta 1930. V letu 1928 je bila ustanovljena Mednarodna amaterska rokometna zveza, leta 1946 pa dana\xc5\xa1nja Mednarodna rokometna zveza (IHF). Na zahtevo Adolfa Hitlerja, se je rokomet prvi\xc4\x8d pojavil na 11. olimpijskih igrah leta 1936 v Berlinu. Kasneje je bil leta 1940 odstranjen iz OI. Ker pa je rokomet postajal vse bolj priljubljen in se je v nekaj desetletjih mo\xc4\x8dno razvil, se je na OI vrnil leta 1972 V M\xc3\xbcnchnu, kasneje, leta 1976, pa so dodali \xc5\xa1e \xc5\xbeenski rokomet, kot olimpijski \xc5\xa1port._NEWLINE_Mednarodna rokometna zveza (IHF) je organizirala prvo svetovno prvenstvo leta 1938 na vsaka 4 (v\xc4\x8dasih tudi 3) leta. To je trajalo od druge svetovne vojne do leta 1995, ko so organizirali prvenstvo na Islandiji, od tedaj naprej pa je prvenstvo vsako drugo leto. \xc5\xbdenske so prvo svetovno prvenstvo odigrale leta 1957. Pod okriljem IHF pa se odvijajo tudi ostala tekmovanja mlaj\xc5\xa1ih selekcij na mednarodnem nivoju._NEWLINE_Rokomet se igra v 183 dr\xc5\xbeavah na svetu, do julija 2009 je bilo v IHF registriranih 166 dr\xc5\xbeav \xc4\x8dlanic, kar \xc5\xa1teje cca. 795.000 ekip oziroma 19 milijonov rokometa\xc5\xa1ev.\n_START_SECTION_\nIgralna pravila\n_START_PARAGRAPH_\nRokometna pravila so uradna pravila, ki jih je mednarodna rokometna zveza (IHF) sprejela in so zapisana v njenih aktih.\n_START_SECTION_\nIgri\xc5\xa1\xc4\x8de\n_START_PARAGRAPH_\nRokomet se igra na 40 metrov dolgem in 20 metrov \xc5\xa1irokem igri\xc5\xa1\xc4\x8du(40 m X 20 m), z golom na vsaki strani. Vratarjev prostor je ozna\xc4\x8den s \xc4\x8drto, ki je od gola odmaknjena \xc5\xa1est metrov. \xc4\x8crtkana \xc4\x8drta, ki je oddaljena devet metrov od gola, pa ozna\xc4\x8duje prostor za izvajanje prostega meta. Med tema \xc4\x8drtama je na sredini \xc4\x8drta za izvajanje sedemmetrovke, ki je oddaljena sedem metrov od gola.\n_START_SECTION_\nRokometna vrata - Gol\n_START_PARAGRAPH_\nGol je pravokotne oblike in ima razdaljo med vratnicama tri metre, v vi\xc5\xa1ino pa meri dva metra (3 m X 2 m). Mora biti tudi \xc4\x8dvrsto pritrjen v tla ali v steno._NEWLINE_Vratnici in pre\xc4\x8dka sta kvadratne oblike \xc5\xa1iroki 8\xc2\xa0cm (8\xc2\xa0cm X 8\xc2\xa0cm). Gol mora biti pobarvan izmeni\xc4\x8dno z razli\xc4\x8dnimi kontrastnimi barvami (\xc4\x8drna - bela). Oba gola morata biti enakih barv._NEWLINE_V golu je tudi napletena mre\xc5\xbea, ki je spletena tako, da \xc5\xbeogo spusti v gol, kjer pa jo zadr\xc5\xbei. _NEWLINE_Gol je dose\xc5\xbeen, ko \xc5\xbeoga s celim obsegom preide \xc4\x8drto v golu.\n_START_SECTION_\nVratarjev prostor\n_START_PARAGRAPH_\nVratarjev prostor je pprostor, ozna\xc4\x8den s \xc4\x8drto na razdalji \xc5\xa1estih metrov od vrstnic (dve \xc4\x8detrtini kroga, ki sta povezani s \xc4\x8drto ki je vzporedna z golom), kjer je dovoljena samo obramba vratarja. Igralci lahko ulovijo ali pa se dotaknejo \xc5\xbeoge, ki je v zraku nad vratarjevim prostorom, \xc4\x8de so sami zunaj vratarjevega prostora. \xc4\x8ce obrambni igralec ujame tak\xc5\xa1no \xc5\xbeogo in hkrati stopi na \xc4\x8drto \xc5\xa1estih metrov ali v vratarjev prostor, se dosodi 9-metrovka za nasprotno mo\xc5\xa1tvo. \xc4\x8ce pa igralec v napadu stopi na \xc4\x8drto ali v ta prostor, se izvede vratarjev met._NEWLINE_\xc4\x8ce igralec v obrambi stopi v vratarjev prostor in si s tem pridobi bolj\xc5\xa1i polo\xc5\xbeaj (pridobi prednost) pred napadalcem, se ga kaznuje.\n_START_SECTION_\nProstor za menjave\n_START_PARAGRAPH_\nProstor za menjave se nahaja levo in desno od sredinske \xc4\x8drte (zapisnikarske mize), vzdol\xc5\xbeno ob igri\xc5\xa1\xc4\x8du. Tu se nahaja klop za rezervne igralce in uradne osebe. Stran prostora za menjave je pogojena s stranjo obrambe (je na tisti strani, kjer je vratar). Med pol\xc4\x8dasom se strani zamenja. Vsak igralec, ki vstopa ali zapu\xc5\xa1\xc4\x8da igro, mora to storiti v obmo\xc4\x8dju 4,5 m od sredinske \xc4\x8drte v svoje polje. V igro sme igralec, ki menja drugega igralca, stopiti \xc5\xa1ele, ko ta zapusti igri\xc5\xa1\xc4\x8de v omenjenem obmo\xc4\x8dju.\n_START_SECTION_\nSodniki\n_START_PARAGRAPH_\nDa sama igra poteka nemoteno, jo vodita praviloma dva sodnika. \xc4\x8ce se sodnika pri kak\xc5\xa1ni odlo\xc4\x8ditvi ne strinjata, vzameta timeout,in se dogovorita kako bo igra tekla dalje. Prav tako time out vzameta, \xc4\x8de je kateri od igralcev storil prekr\xc5\xa1ek za izklju\xc4\x8ditev. Vsako svojo odlo\xc4\x8ditev je sodnik dol\xc5\xbean obrazlo\xc5\xbeiti z dejstvi. Njihova odlo\xc4\x8ditev je dokon\xc4\x8dna, \xc4\x8de pa kdo meni, da ni v skladu s pravili se lahko prito\xc5\xbei._NEWLINE_Sodnika se na igri\xc5\xa1\xc4\x8du med igro postavita v tak polo\xc5\xbeaj, da na nek na\xc4\x8din "omejujeta igralce". Stojita diagonalno, tako da opazujeta vsak svojo linijo. _NEWLINE_Sodnik v polju stoji za napadalci in nadzira igro z \xc5\xbeogo napadalcev, izvajanje metov (za\xc4\x8detni, prosti, 7-m), signalizira nadaljevanje igre in komunicira s \xc4\x8dasomerilcem. _NEWLINE_Sodnik za vrati stoji za pre\xc4\x8dno \xc4\x8drto, ki je za vrati in nadzira \xc4\x8drto 6-metrskega prostora, odlo\xc4\x8da o dose\xc5\xbeenem zadetku, nadzira tudi dogajanje v prostoru med 6-metrsko \xc4\x8drto in \xc4\x8drto prostih metov._NEWLINE_Sodnika pri svojem delu uporabljata sodni\xc5\xa1ke znake, ki jih je 18, rumen in rde\xc4\x8d karton ter pi\xc5\xa1\xc4\x8dalko.\n_START_SECTION_\nIgralci\n_START_PARAGRAPH_\nVsaka ekipa je praviloma sestavljena iz vsaj sedmih igralcev na igri\xc5\xa1\xc4\x8du in sedmih oziroma devetih na klopi za rezervne igralce. En igralec na igri\xc5\xa1\xc4\x8du se po obla\xc4\x8dilu razlikuje od ostalih, in ta je vratar. Menjava igralcev je mo\xc5\xbena v poljubnem \xc5\xa1tevilu kadarkoli med igro. Vendar mora menjava potekati v prostoru za menjave ekipe, ki to izvaja. Sodnika o menjavi ni potrebno obve\xc5\xa1\xc4\x8dati.\n_START_SECTION_\nNapake igralcev\n_START_PARAGRAPH_\nIgralci v polju se smejo \xc5\xbeoge dotakniti s katerimkoli delom svojega telesa nad kolenom. Igralec, ki ima v posesti \xc5\xbeogo, lahko stoji na miru tri sekunde ali pa naredi tri korake. Nato mora \xc5\xbeogo ali metati na gol ali podati ali voditi. \xc4\x8ce pri tem naredi ve\xc4\x8d kot tri korake, se \xc5\xa1teje kot napaka in je \xc5\xbeoga za nasprotnika (razen pod prekr\xc5\xa1kom). Igralec lahko vodi \xc5\xbeogo toliko \xc4\x8dasa kot \xc5\xbeeli, dokler jo vodi pravilno.\n_START_SECTION_\nVratar\n_START_PARAGRAPH_\nSamo vratar se lahko giblje neomejeno po vratarjevem prostoru ampak pri tem ne sme prestopiti \xc4\x8drte 6-metrskega prostora, \xc4\x8de ima v posesti \xc5\xbeogo. V svojem prostoru se lahko dotika \xc5\xbeoge z vsemi deli svojega telesa (tudi z nogami). Vratar lahko tudi sodeluje pri obi\xc4\x8dajni igri svoje ekipe v napadu, vendar se ga tam obravnava kot igralca v polju. Lahko pa se pri takti\xc4\x8dnih menjavah menja z rezervnim igralcem, vendar mora le ta nositi drugo barvo majice (markirko), kot ostali._NEWLINE_\xc4\x8ce vratar pri strelu ekipe v napadu \xc5\xbeogo odbije v gol avt, ostane \xc5\xbeoga v posesti vratarja, in ne kot npr. pri nogometu, kjer nasprotnik izvaja kot. Vratar mora nato \xc5\xbeogo z vratarjevim metom podati \xc5\xbeogo v igro. \xc4\x8ce izvajalec 7-m zadane vratarja v glavo in se vratar pri tem ni premikal, se igralca diskvalificira (rde\xc4\x8d karton).\n_START_SECTION_\nUradne osebe ekipe\n_START_PARAGRAPH_\nVsaka ekipa ima lahko najve\xc4\x8d \xc5\xa1tiri uradne osebe na klopi za rezervne igralce vklju\xc4\x8dno s trenerjem. Poleg njega so obi\xc4\x8dajno \xc5\xa1e njegov pomo\xc4\x8dnik, vodja ekipe in zdravnik. Nih\xc4\x8de od uradnih oseb ne sme vstopiti na igralno povr\xc5\xa1ino brez dovoljenja sodnika.\n_START_SECTION_\n\xc5\xbdoga\n_START_PARAGRAPH_\nRokometna \xc5\xbeoga je iz usnjenega pla\xc5\xa1\xc4\x8da ali umetnega materiala, ki se ne sveti in ni gladka. Ker naj bi se upravljala z eno roko, se po velikosti in te\xc5\xbei razlikuje glede na starost in velikost._NEWLINE_Rokomet je primeren za starej\xc5\xa1e  od 8 let._NEWLINE_Za igro morata biti zagotovljeni dve \xc5\xbeogi. O menjavi odlo\xc4\x8di sodnik. Zaradi la\xc5\xbejega upravljanja z \xc5\xbeogo, se lahko nanjo da smola, ki omogo\xc4\x8da bolj\xc5\xa1i oprijem \xc5\xbeoge z roko. Vendar v nekaterih dvoranah uporaba smole ni dovoljena, ker pu\xc5\xa1\xc4\x8da made\xc5\xbee na tleh.\n_START_SECTION_\nIzvajanje metov\n_START_PARAGRAPH_\nPred vsakim izvajanjem kateregakoli izmed metov, mora igralec preden met izvede, zavzeti pravilen polo\xc5\xbeaj, dr\xc5\xbeati \xc5\xbeogo v roki in stati s stopalom na tleh. Met lahko izvede tudi sede, le\xc5\xbee, ali kle\xc4\x8de vendar mora imeti stopalo na tleh.\n_START_SECTION_\nZa\xc4\x8detni met\n_START_PARAGRAPH_\nZa\xc4\x8detni met se izvaja vedno iz sredine igri\xc5\xa1\xc4\x8da na za\xc4\x8detku pol\xc4\x8dasov in ob vsakem dose\xc5\xbeenem golu. Izvaja pa se tako, da so soigralci izvajalca na svoji polovici igri\xc5\xa1\xc4\x8da, izvajalec pa stoji z eno nogo na sredinski \xc4\x8drti (1,5 m levo ali desno od sredine igri\xc5\xa1\xc4\x8da), z drugo nogo pa v svoji polovici. Ko da sodnik znak za izvajanje, mora izvajalec podati \xc5\xbeogo soigralcu (v roku treh sekund), ki pa lahko v trenutku, ko da sodnik znak, \xc5\xbee prestopi sredinsko \xc4\x8drto.\n_START_SECTION_\nStranski met\n_START_PARAGRAPH_\nStranski met se izvaja, ko \xc5\xbeoga s celim obsegom pre\xc4\x8dka vzdol\xc5\xbeno \xc4\x8drto ali se dotakne stropa dvorane. Izvaja se iz mesta, kjer je \xc5\xbeoga pre\xc5\xa1la iz igri\xc5\xa1\xc4\x8da. Izvajalec stoji z eno nogo na \xc4\x8drti dokler met ni izveden, z drugo pa poljubno (v igri\xc5\xa1\xc4\x8du ali pa izven). Igralci nasprotnega mo\xc5\xa1tva morajo biti ob izvajanju stranskega meta od izvajalca oddaljeni tri metre.\n_START_SECTION_\nVratarjev met\n_START_PARAGRAPH_\nVratarjev met se izvede, kadar \xc5\xbeoga s celim obsegom preide pre\xc4\x8dno \xc4\x8drto po tem, ko se jo je zadnji dotaknil vratar ali napadalec. Met se izvaja brez sodnikovega \xc5\xbevi\xc5\xbega kjerkoli iz vratarjevega prostor. Met je izveden ko \xc5\xbeoga s celim obsegom pre\xc4\x8dka \xc4\x8drto vratarjevega prostora. Vratar z vratarjevim metom ne more zadeti svojega gola.\n_START_SECTION_\nProsti met\n_START_PARAGRAPH_\nProsti met se izvede po sodni\xc5\xa1ki prekinitvi. Izvaja se iz mesta, kjer je bil storjen prekr\xc5\xa1ek ali napaka v igri in sicer brez \xc5\xbevi\xc5\xbega sodnika. Nasprotni igralci morajo biti oddaljeni tri metre od mesta izvajanja. Izvajalec lahko neposredno strelja na gol.\n_START_SECTION_\nSedemmetrovka\n_START_PARAGRAPH_\nSedemmetrovka se dosodi, zaradi nepravilnega oviranja napadalca pri jasni situaciji za dosego zadetka po celem igri\xc5\xa1\xc4\x8du, zaradi vstopanja v vratarjev prostor z namenom, da si pridobi obrambni igralec prednost pred napadalcem, ob neupravi\xc4\x8denem \xc5\xbevi\xc5\xbegu ob jasni prilo\xc5\xbenosti za zadetek in \xc4\x8de zadetek prepre\xc4\x8di oseba, ki ni udele\xc5\xbeena v igri (trener, gledalec,...). _NEWLINE_Izvaja se iz \xc4\x8drte sedmih metrov, kjer mora imeti izvajalec eno stopalo na tleh in ga ne sme premikati. Vratar sme stati najbli\xc5\xbeje na \xc4\x8drti \xc5\xa1tirih metrov ostali igralci pa morajo biti izven devetmetrskega prostora, dokler met ni izveden. Met mora biti izveden v treh sekundah po sodnikovem \xc5\xbevi\xc5\xbegu.\n_START_SECTION_\nKazni\n_START_PARAGRAPH_\nProgresivno kaznovanje pomeni, da ni dovolj, \xc4\x8de se za posamezen prekr\xc5\xa1ek dosodi le prosti met ali sedemmetrovka, temve\xc4\x8d so to te\xc5\xbeji prekr\xc5\xa1ki, od prekr\xc5\xa1kov v borbi za \xc5\xbeogo. Za tak prekr\xc5\xa1ek se igralcu poka\xc5\xbee opomin oziroma rumeni karton. vsak od igralcev je lahko opomnjen le enkrat, ekipa pa lahko skupaj zbere tri opomine. Nato sledi izklju\xc4\x8ditev za dve minuti. Ta se dosodi tudi ob napa\xc4\x8dni menjavi igralca, \xc4\x8de se igralec v borbi za \xc5\xbeogo usmeri prete\xc5\xbeno na nasprotnika in ne na samo \xc5\xbeogo, pri ponovljenem ne\xc5\xa1portnem obna\xc5\xa1anju igralca (verbalno in neverbalno) na igri\xc5\xa1\xc4\x8du ali izven,... \xc4\x8de je bil prekr\xc5\xa1ek posebej nevaren se lahko igralcu poka\xc5\xbee takoj izklju\xc4\x8ditev za dve minuti, \xc4\x8detudi ta ni bil prej opomnjen._NEWLINE_Vsak igralec je lahko izklju\xc4\x8den samo dvakrat za dve minuti. Tretja izklju\xc4\x8ditev pomeni diskvalifikacijo (rde\xc4\x8di karton).'